
Safareig d'una casa del carrer Rafael de Casanova 
amb aigua de la mina Murot-Patrana. 
L'aigua d'aquesta mina prové 
d'un naixement situat al subsòl 
d'un solar proper a l'església de Maricel. 


Les mines d'aigua del Masnou 

Orígens 


L'origen de les mines es remunta al temps en què els nostres avant- 
passats vivien de l'agricultura i de la pesca, quan probablement el 
territori del Masnou actual el formaven camps de conreu, vinyes i 
masies aillades. Un dels problemes dels seus habitants era la manca 
d'aigua. Històricament, ni el Masnou ni el Baix Maresme han gaudit 
de cursos d'aigua continus que poguessin abastir la població. Els pa- 
gesos necessitaven regar per convertir els conreus de secà en horts. 
Per això, ja antigament es van començar a extreure les aigues sub- 
terrànies per mitjà de pous. Els pous estaven proveits de cordes, 
politges i galledes, i l'aigua es pujava a la superfície manualment. 


Què és una mina d'aigua2 


Es creu que entre els segles XVIII i XIX es van començar a excavar 
aquestes mines. Els propietaris dels masos i les famílies més benes- 
tants van encarregar-ne la construcció als minaires per aprofitar 
l'aigua que es filtrava pel subsòl. La possible salinització dels pous va 
afavorir que es comencessin a excavar les mines. Una mina està for- 
mada per una deu o naixement subterrani, una galeria i una bassa 
que recull l'aigua. Prèviament a l'excavació, calia que el minaire loca- 
litzés una deu. Normalment estan ubicades sota les lleres de torrents 
i rieres, als punts del subsòl formats per roques impermeables que no 
deixen filtrar més enllà l'aigua que s'ha anat escolant entre el sauló 
del damunt. Una vegada localitzat el naixement, s'excavava la galeria 
que portaria l'aigua a la propietat. A mesura que s'avançava, s'obrien 
pous, amb una separació de 25 a 50 metres entre cada un, que con- 
nectaven amb la superfície. Aquests pous, anomenats de registre, 
permetien extreure les terres acumulades en l'excavació i, d'altra 
banda, constituien els accessos a la galeria per a les futures tasques 
de manteniment. 


A mesura que el poble creixia, s'excavaven més mines per cobrir les 
necessitats d'aigua. Sovint, les noves galeries aprofitaven algun tram 
de les preexistents, fet que estalviava excavacions, però comportava 
el pagament d'un dret de pas als primers propietaris. D'aquesta ma- 
nera, es va formar una xarxa de galeries al subsòl del poble que ha 
assolit una llargària aproximada de 27 quilòmetres. 


El desenvolupament del Masnou va propiciar que les mines que 
abastien el nucli urbà adoptessin sistemes per portar l'aigua de tots 
els propietaris fins al seu destí final, a cada casa particular. Mines 
com la Cresta, la Malet o la Murot-Patrana encara avui reparteixen 
aigua amb aquests sistemes. Les aigues que capten aquestes mines 
van a un repartidor general. Des d'aquest repartidor, l'aigua es cana- 
litza en canonades fins a altres repartidors secundaris i, finalment, 
arriba a les cases. Antigament, aquestes canonades estaven consti- 
tuides per unes peces de terrissa cuita anomenades macarrons, que 
s'acoblaven l'una amb l'altra formant un tub. 


Repartidor d'aigua de mina 
al carrer Jaume I 


L'aigua d'una mina sempre circula per gravetat des del naixement, 
que és el punt més alt de la mina, fins a cada casa, que és el punt 
més baix del seu recorregut. El desnivell permet instal-lar els repar- 
tidors en petites construccions elevades, de manera que des d'allà es 
pot fer arribar l'aigua a la planta superior de les cases a condició que 
el lloc on vagin les aixetes no superi l'altura del repartidor (aplicació 
del principi dels vasos comunicants). A l'entrada de les cases l'aigua 
se sol acumular en dipòsits subterranis com a reserva. Quan s'om- 
plen del tot, sobreixen i el líquid sobrant alimenta els típics safareigs 
en forma de ferradura que guarneixen amb tant caràcter els patis O 
eixides del nucli antic del Masnou. 


Per què hi ha tantes mines d'aigua al Masnou72 


El subsòl del Maresme està format bàsicament per dipòsits de 
materials argilosos del quaternari i roques granítiques en descompo- 
sició, és a dir, sauló. Ambdós materials són tous i relativament fàcils 
d'excavar, cosa que va afavorir la construcció de tantes galeries. De 
vegades, però, la mateixa blanesa del subsòl era causa d'esllavissa- 
ments. Per evitar el problema, alguns trams de galeria es recobrien 
amb totxo, aleshores es deia que la mina estava vestida. Altres vega- 
des els minaires topaven amb granit sense descompondre i molt dur, 
en aquest cas la solució passava per desviar la mina i aprofitar les 
esquerdes naturals de la roca. 


D'on ve l'aigua que porten les mines2 


Al Maresme sovintegen les pluges torrencials que provoquen riera- 
des, durant les quals l'aigua s'aboca directament al mar. Això no treu 
que els vessants de les muntanyes del litoral, que són de sauló, ab- 
sorbeixin gran part de l'aigua de pluja que es filtra a través del subsòl. 
L'aigua travessa el terra i descendeix pel seu propi pes fins que troba 
una barrera impermeable de roca de granit i allà s'acumula. Les 
mines van a buscar aquests acumulaments d'aigua a les zones de 
transició del sauló permeable a l'obstacle de pedra. 


Totes les mines tenen un naixement principal, però a vegades 
l'aportació d'aigua es complementa amb pous de captació pròxims a 
aquest naixement. Petites galeries es ramifiquen com els afluents 
d'un riu. Les sequeres encoratjaven els propietaris a invertir en l'ex- 
cavació d'aquestes galeries complementàries per tal d'augmentar o 
assegurar el subministrament de l'aigua. 


Com es mesurava l'aigua que rebia 
cada propietari de la mina2 


La quantitat d'aigua assignada a cada copropietari depenia de la 
seva contribució a la comunitat de propietaris de la mina. El cabal es 
mesurava en plomes (una ploma equival a 2.160 litres cada 24 
hores). Els repartidors secundaris que abastien les cases estaven 
compartimentats en caselles individuals, a les quals es practicava un 
orifici per on el líquid rajava. El diàmetre de l'orifici determinava 
l'aigua que rebia cadascú. Aquest sistema ha arribat fins als nostres 
dies. Per calibrar els diàmetres es disposava de plomeres, amb orifi- 
cis de diferents mides, des d'un quart de ploma fins a dues plomes. 

Plomera per calibrar els repartidors d'aigua 


Quines propietats tenen aquestes aigues2 


L'aigua filtrada a través de sauló arrossega molta calç, es tracta, per 
tant, d'una aigua dura. El rastre de la calç és evident en tot el curs 
d'una mina. Només cal veure'n les incrustacions, que acabaven per 
obstruir les canonades. 


Durant molts anys, les mines utilitzaven canonades de plom, material 
que és altament contaminant i nociu. Respecte a aquest problema, la 
calç de l'aigua reportava un avantatge, ja que, al cap de poc temps 
de funcionar, les conduccions i els repartidors de plom es revestien 
d'una fina capa de calç, la qual cosa impedia el contacte de l'aigua 
amb aquest material. Aleshores, les partícules del plom perjudicials 
per a la salut deixaven de ser arrencades i transportades pel corrent. 


A banda de la calç, altres substàncies que es troben en petites con- 
centracions a les aigues de les mines són els nitrats, que provenen 
d'adobs i fertilitzants que els pagesos han usat des de l'antiguitat fins 
als nostres dies. 


Safareig d'una casa del carrer Sant Felip 
amb aigua de la mina Cresta. 
Podeu beure aigua d'aquesta mina a 
la font de la cantonada del torrent d'Ase amb 
el carrer Sant Bru: actualment és l'única 
font pública del Masnou amb aigua de mina. 

a mina Cresta al Carrer Mestres Villà. 

Mina Museu 
del Masnou 


L'any 1999 l'Ajuntament del Masnou, d'acord amb els 
propietaris de les mines Cresta i Malet, va arranjar un tram 

de galeria comuna a ambdues mines per tal de fer-la 

visitable i poder donar a conèixer aquest patrimoni del Masnou 
a tots els seus habitants. 


Accés a la Mina Museu per la plaça d'Ocata 
Per concertar visita i informació: Tel 93 540 50 02 


Museu Municipal de Nàutica del Masnou 
Pujadas Truch, 1 A museu.nautica(delmasnou.cat 


